VENDIM
Nr. 175, datë 14.11.2019

MBI KËRKESËN E OSHEE SHA PËR SHTYRJEN E AFATEVE TË PËRCAKTUARA NË RREGULLOREN PËR KRITERET STANDARDE TË CILËSISË SË SHËRBIMIT TË SHPËRNDARJES SË ENERGJISË ELEKTRIKE

Në mbështetje të nenit 7, pika 1, dhe nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 104, pika 4, germa “a”; nenit 113, pika 1 dhe 3, e ligjit nr. 44/2015 “Kodi i Procedurës Administrative”, si dhe nenit 15, të “Rregullores së organizimit, funksionimit dhe procedurave të ERE-s”, bordi i ERE-s, në mbledhjen e tij të datës 14.11.2019, mbasi shqyrtoi relacionin e përgatitur nga Drejtoritë e ERE-s nr. 102/3, datë 7.11.2019, për kërkesën e OSHEE sh.a. për shtyrjen e afateve të përcaktuara në rregulloren për kriteret standarde të cilësisë së shërbimit të shpërndarjes së energjisë elektrike, dëgjoi sqarimet e përfaqësuesve të OSHEE sh.a. pjesëmarrës në këtë mbledhje, dhe
konstatoi se: 
- Me vendimin nr. 181, datë 10.11.2017, bordi i ERE-s vendosi: miratimin e rregullores për “Kriteret standarde të cilësisë së shërbimit të shpërndarjes së energjisë elektrike”.
- Në vijim të kësaj vendimmarrje, me kërkesë të shoqërisë OSHEE sh.a, si rezultat i pamundësisë për të përmbushur kërkesat e kësaj rregulloreje brenda afateve që ajo përcakton, në lidhje me realizimin e investimeve të domosdoshme, bordi i ERE-s, me vendimin nr. 271, datë 21.12.2018, vendosi shtyrjen e afateve të përcaktuara në rregulloren për “Kriteret standarde të cilësisë së shërbimit të shpërndarjes së energjisë elektrike”.
- Në përfundim të afateve të përcaktuara në vendimin sipërcituar, pas kërkesës së përsëritur të OSHEE-së, ERE-ja, me vendimin nr. 104, datë 26.6.2019, u shpreh për një ndryshim në vendimin e bordit të ERE-s nr. 181, datë 10.11.2017, “Për miratimin e rregullores për kriteret standarde të cilësisë së shërbimit të shpërndarjes së energjisë elektrike”, të ndryshuar, duke vendosur ndryshimin e pikës 2, të vendimit nr. 104, datë 26.6.2019, si në vijim:
- Pika 7.3, e “Rregullores për kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike”, ndryshon dhe bëhet: “OSHEE sh.a do të propozojë në ERE për miratim, nivelin e lejuar të kritereve standarde të cilësisë së shërbimit, brenda datës 30 Shtator 2019.”.
- Në datën 2.10.2019, është paraqitur në ERE kërkesa e OSHEE-së nr. 400/7 prot., për shtyrjen e afateve të përcaktuara në rregulloren për kriteret standarde të cilësisë së shërbimit të shpërndarjes së energjisë elektrike pas vitit 2021.
[bookmark: _GoBack]- OSHEE-ja kërkon që, në pamundësi të plotësimit të treguesve të cilësisë së furnizimit nga ana e OSHEE-së për arsyet e përmendura në studimin e detajuar (bashkëlidhur shkresës), të shtyhet afati i aplikimit të nivelit të lejuar të kritereve të standardeve të cilësisë së shërbimit, referuar vendimit nr. 182, datë 10.11.2017, të bordit të ERE-s, duke filluar pas vitit 2021.
- Kërkesa e OSHEE-së jep shpjegime në lidhje me rrethanat që e pamundësojnë përmbushjen e detyrimit të përcaktuar në vendimin e bordit të ERE-s nr. 104, datë 26.6.2019. 
Bashkëlidhur kësaj kërkese, OSHEE-ja ka përcjellë:
- Tabelën për “Kriteret standarde të cilësisë së shërbimit të shpërndarjes së energjisë elektrike” të plotësuar nga ana e OSHEE-së. 
- Studimin e detajuar të treguesve të performancës së rrjetit të shpërndarjes.
- OSHEE-ja ka insistuar në pamundësinë e realizimit të plotë të investimeve të parashikuara në vështirësitë financiare që kjo kompani ka ecur, për shkak edhe të situatës hidrologjike në vend.
- Përfaqësuesit e OSHEE sh.a., në mbledhjen e bordit, dhanë shpjegime të zgjeruara në lidhje me masat e marra, por dhe rezultatet e ardhura si rrjedhojë e këtyre masave, sa i përket rritjes së cilësisë së shërbimit, uljes së numrit të ndërprerjeve, uljen e kohës mesatare të ndërprerjeve për klient në masën 50% krahasuar me pesëvjeçarin e kaluar
- Përfaqësuesit e OSHEE sh.a. u shprehën të gatshëm për të bërë çdo përpjekje të nevojshme me qëllim arritjen e targetave të vendosur në “Rregulloren për kriteret standarde të cilësisë së shërbimit të shpërndarjes së energjisë elektrike”, dhe legjislacionit në fuqi.
- OSHEE sh.a. të marrë masa për të paraqitur në ERE studimin e detajuar mbi përshkallëzimin e realizimit të parametrave të kërkuara sipas zonave të sipërcituara dhe të propozojë nivelet e lejuara të cilësisë së shërbimit, siç është përcaktuar në rregullore.
Për gjithë sa më sipër cituar, bordi i ERE-s, 

VENDOSI:

1. Ndryshimin e pikës 2, të vendimit të bordit të ERE-s nr. 104, datë 26.6.2019, si më poshtë:
a) Pika 7.3, e “Rregullores për kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike”, ndryshon dhe bëhet: “OSHEE sh.a do të propozojë në ERE për miratim nivelin e lejuar të kritereve standarde të cilësisë së shërbimit, brenda datës 1.1.2021.”. 
2. Drejtoria e Çështjeve Ligjore, të njoftojë aplikuesin për vendimin e bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

